Avainsanat

Tiivistelmä



Avainsanat

1. Toimielinten säädökset, päätökset ja muut toimet – Perustelut – Perusteluvelvollisuuden laajuus – Tiettyihin henkilöihin ja yhteisöihin kohdistuvat erityiset rajoittavat toimenpiteet terrorismin torjumiseksi – Päätös järjestön sisällyttämisestä tällaisten henkilöiden ja yhteisöjen luetteloon

(SEUT 296 artikla; neuvoston yhteisen kannan 2001/931 1 artiklan 4 kohta; neuvoston asetuksen N:o 2580/2001 2 artiklan 3 kohta)

2. Euroopan unioni – Yhteinen ulko- ja turvallisuuspolitiikka – Tiettyihin henkilöihin ja yhteisöihin kohdistuvat erityiset rajoittavat toimenpiteet terrorismin torjumiseksi – Kielto luovuttaa tällaisten henkilöiden tai yhteisöjen käyttöön varoja, rahoituksen lähteitä tai taloudellisia resursseja – Soveltamisala

(Neuvoston yhteisen kannan 2001/931 johdanto-osan viides perustelukappale ja 1 artiklan 3 kohta; neuvoston asetuksen N:o 2580/2001 2 artiklan 1 kohdan b alakohta ja 3 kohta)

Tiivistelmä

1. Kun järjestö on sisällytetty tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen N:o 2580/2001 2 artiklan 3 kohdassa tarkoitettuun luetteloon ja säilytetty siinä, mitä ei ole kutakin tapausta koskevassa päätöksessä perusteltu niiden laillisten edellytysten osalta, joilla mainittua asetusta voidaan soveltaa kyseessä olevaan järjestöön, eikä varsinkaan sen osalta, onko kyseessä erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931 1 artiklan 4 kohdassa tarkoitettu toimivaltaisen viranomaisen tekemä päätös, eikä kyseisissä päätöksissä ole myöskään esitetty niitä erityisiä ja konkreettisia syitä, joiden perusteella neuvosto katsoi järjestön sisällyttämisen kyseiseen luetteloon olleen aiemmin tai edelleen perusteltua, kyseinen sisällyttäminen on pätemätön, eikä se siten voi olla osaltaan perustana rikostuomiolle, joka liittyy mainitun asetuksen väitettyyn rikkomiseen.

Vaikka oletettaisiinkin, että neuvosto pyrki asetuksen N:o 2580/2001 2 artiklan 3 kohdan täytäntöönpanosta sekä aikaisempien päätösten kumoamisesta tehdyllä päätöksellä 2007/445 korjaamaan sen, ettei kyseistä luetteloon sisällyttämistä ollut perusteltu päätöksen voimaantulopäivää eli 29.6.2007 edeltäneen ajanjakson osalta, tämä päätös ei voi missään tapauksessa olla osaltaan perustana yhdessä kansallisen säännöstön kanssa rikostuomiolle, joka määrätään kyseisenä ajanjaksona tehdyistä teoista, koska muutoin loukattaisiin periaatetta, jonka mukaan säännökset, joihin tällainen tuomio voi perustua, eivät saa olla taannehtivia.

(ks. 55, 59 ja 62 kohta sekä tuomiolauselman 1 kohta)

2. Tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen N:o 2580/2001 2 artiklan 1 kohdan b alakohtaa on tulkittava siten, että se koskee sitä, että asetuksen 2 artiklan 3 kohdassa tarkoitetussa luettelossa olevan oikeushenkilön, ryhmän tai yhteisön jäsen välittää kyseiselle oikeushenkilölle, ryhmälle tai yhteisölle varoja, muita rahoituksen lähteitä tai taloudellisia resursseja, jotka on kerätty tai saatu ulkopuolisilta henkilöiltä.

Kyseisessä 2 artiklan 1 kohdan b alakohdassa olevalla ilmaisulla ”luovuttaa – – käyttöön” on nimittäin laaja merkitys, ja se kattaa kaikki toimet, jotka ovat tarpeen, jotta asetuksen N:o 2580/2001 2 artiklan 3 kohdassa tarkoitetussa luettelossa mainittu henkilö, ryhmä tai yhteisö voi todella saada täyden määräämisvallan kyseessä oleviin varoihin, muihin rahoituksen lähteisiin tai taloudellisiin resursseihin. Tällainen merkitys ei riipu siitä, onko kyseessä olevan käyttöön luovuttajan ja tällaisen luovuttamisen vastaanottajan välillä jokin side.

(ks. 67, 68 ja 80 kohta sekä tuomiolauselman 2 kohta)